ՎՏԲ-Հայաստան բանկ

«ՎՏԲ-Հայաստան բանկ» ՓԲԸ, Հայաստանում դրամավարկային գործունեություն իրականացնող գործող առևտրային բանկ։ Ունի 72 մասնաճյուղ՝ 27-ը Երևանում, 45-ը՝ Հայաստանի մարզկենտրոններում, քաղաքներում ու շրջկենտրոններում։ Բանկը համարվում է Հայաստանում «ՎՏԲ բանկի» դուստր կազմակերպություն։

Պատմություն 
«ՎՏԲ-Հայաստան բանկը» ստեղծվել է «Հայխնայբանկ» ՓԲԸ-ի հիման վրա և դե-ֆակտո հանդիսանում է նրա բիզնես ավանդույթների իրավահաջորդը։ 1923 թվականի հոկտեմբերի 29-ին հիմնադրվել և սկսել են գործել Սովետական Հայաստանի առաջին պետական խնայողական դրամարկղերը։ Այդ ժամանակ էլ հիմնադրվել է «Հայխնայբանկը»։  1993 թվականին «Հայխնայբանկը» Հայաստանի Գերագույն Խորհրդի և նախարարների խորհրդի որոշումներով վերակազմավորվել է Հայաստանի Հանրապետության պետական մասնագիտացված խնայողական բանկի։

2004 թվականի մարտին «Հայխնայբանկ» ՓԲԸ-ի բաժնետոմսերի զգալի մասը (70% + 1 բաժնետոմս) ձեռք է բերել ռուսական պետական «Վնեշտորգբանկ» ԲԲԸ-ը։ 2006 թվականի հունիսին՝ ռեբրենդինգից հետո, բանկը վերանվանվել է «ՎՏԲ-Հայաստան բանկ» ՓԲԸ։

2007 թվականի հուլիսին «ՎՏԲ բանկ» ԲԲԸ-ը ձեռք է բերել բաժնետոմսերի մնացած մասը (30% հանած մեկ բաժնետոմս)՝ դառնալով «Հայխնայբանկ» ՓԲԸ միանձնյա բաժնետերը, և կատարել փոփոխություններ կառավարող մարմինների կազմում։

«ՎՏԲ-Հայաստան բանկ» ՓԲԸ-ը հանդես է գալիս որպես ViSA International և Mastercard միջազգային վճարահաշվարկային քարտային համակարգի լիիրավ անդամ, ԱՐՔԱ լոկալ հայկական վճարահաշվարկային քարտային համակարգի սպասարկող անդամ։

«ՎՏԲ-Հայաստան բանկը» Moody's միջազգային վարկանիշային գործակալության կողմից արժանացել է մի շարք վարկանիշների. 
 տեղական արժույթով երկարաժամկետ ավանդների համար` B1 վարկանիշ,
 արտարժույթով երկարաժամկետ ավանդների համար` B2 վարկանիշ,
 կարճաժամկետ ավանդների համար՝ Not Prime վարկանիշ,
 բանկի վարկունակության (BCA) "b3",
 կապալառուի ռիսկի երկարաժամկետ գնահատում (CRA) - "Ba3(cr)":

Ղեկավար կազմ 

«ՎՏԲ-Հայաստան բանկ» ՓԲԸ-ի ընթացիկ գործունեության ղեկավարումը, բիզնեսի հիմնական տեսակների նկատմամբ բանկի ռազմավարության զարգացման իրականացման, կառավարման համակարգերի և վերահսկողության կազմակերպումը իրականացնում է բանկի գործադիր մարմինը` գլխավոր տնօրեն-տնօրինության նախագահը և տնօրինությունը։ Գործադիր մարմինը ենթարկվում է բանկի ժողովին և խորհրդին։ Գործունեությունն իրականացնելիս ղեկավարվում են ՀՀ օրենսդրությամբ, բանկի կանոնադրությամբ, ժողովի և խորհրդի որոշումներով, բանկի ներքին իրավական ակտերով։

«ՎՏԲ-Հայաստան բանկի» կառավարման գործընթացը իրականացվում է միջազգային չափանիշներին և ՀՀ օրենսդրությանը համապատասխան։

Խորհուրդ 
«ՎՏԲ-Հայաստան բանկ» ՓԲԸ-ի խորհուրդն իրականացնում է բանկի ընդհանուր գործունեության կառավարումը, սահմանում է բանկի երկարաժամկետ ռազմավարությունը և գործունեության առաջնային ուղղությունները։ Այն գործում է ՀՀ օրենսդրության, բանկի կանոնադրության և բանկի ներքին իրավական ակտերի հիման վրա։

Խորհրդի իրավասություններն են․
 բանկի գործունեության առաջնային ուղղությունների որոշում, բանկի տարեկան բիզնես պլանի հաստատում, ինչպես նաև դրա լրացումների կատարում, իրականացման նկատմամբ վերահսկողության սահմանում,
 տարեկան և արտահերթ ժողովների հրավիրում, դրանց օրակարգերի հաստատում, ժողովի քննարկմանը հարցերի ներկայացում` ՀՀ օրենսդրությամբ սահմանված դեպքերում, և ժողովին ներկայացվող հարցերով առաջարկների ներկայացում,
 գլխավոր տնօրեն-տնօրինության նախագահի և տնօրինության անդամների նշանակում, նրանց լիազորությունների վաղաժամկետ դադարեցում, տնօրինության գործունեության ընթացակարգի հաստատում և վերահսկում նրանց գործունեության նկատմամբ,
 բանկում ներքին վերահսկողության չափանիշների սահմանում համաձայն ներքին վերահսկողության նվազագույն պայմանների` սահմանված ՀՀ ԿԲ նորմատիվ իրավական ակտերով,
 ՀՀ օրենսդրությամբ սահմանված բանկի կողմից ֆինանսական գործարքների իրականացման կարգը սահմանող ներքին իրավական ակտերի ընդունում, տարածքային և ինքնուրույն կառուցվածքային ստորաբաժանումների կանոնադրությունների հաստատում,
 բանկի վարչակազմակերպչական կառուցվածքի հաստատում, բանկի տարածքային ստորաբաժանումների ստեղծում և լիկվիդացում,
 ՀՀ օրենսդրությամբ և բանկի կանոնադրությամբ նախատեսված այլ հարցեր։

Բանկի խորհրդի անդամները նշանակվում են բանկի ժողովի կողմից` ՀՀ օրենսդրությամբ և բանկի կանոնադրությամբ սահմանված կարգով։ Խորհրդի անդամի պաշտոնի թեկնածուներին կարող են առաջադրել բաժնետերերը և/կամ խորհուրդը։ Առաջադրվող թեկնածուների քանակը չի սահմանափակվում։ Ժողովն անցկացնում է քվեարկություն ներկայացված յուրաքանչյուր թեկնածուի վերաբերյալ` ՀՀ օրենդրությամբ և բանկի կանոնադրությամբ սահմանված կարգով։ Բանկի խորհրդի անդամները չեն կարող հանդիսանալ փոխկապակցված անձինք։ Խորհրդի անդամների լիազորությունների ժամկետը սահմանվում է ժողովի կողմից, որը չի կարող լինել 1 տարուց պակաս։

Ներկայումս «ՎՏԲ-Հայաստան բանկ» ՓԲԸ խորհուրդը կազմված է 6 անդամից․
 Օլեգ Եվգենիի Սմիրնով (խորհրդի նախագահ)
 Դմիտրի Վասիլիի Պյանով (խորհրդի անդամ)
 Կոնդրատենկո Մաքսիմ Դմիտրի (խորհրդի անդամ)
 Սերգեյ Վլադիմիրի Ստեպանով (խորհրդի անդամ)
 Շայմարդանով Իլնար Իլշատի (խորհրդի անդամ)
 Տեր-Ավանեսով Ալեքսանդր Բորիսի (խորհրդի անդամ)

Բաժնետերեր 
«ՎՏԲ-Հայաստան բանկի» բաժնետիրական կապիտալի 100%-ը պատկանում է «ՎՏԲ բանկ» ՀԲԸ-ին, որն ունի Moody`s Investors Service, Standard & Poor`s և Fitch միջազգային վարկանիշային գործակալությունների բարձրագույն վարկանիշներ։

«ՎՏԲ բանկ» ՀԲԸ-ն տրամադրում է բանկային ծառայություններ Ռուսաստանում, ԱՊՀ-ում և Վրաստանում, Արևմտյան Եվրոպայում, Ասիայում և Աֆրիկայում։

Մասնաճյուղեր 
«ՎՏԲ-Հայաստան բանկն» ունի 72 մասնաճյուղ, որից 27-ը գտնվում են Երևանում, իսկ 45-ը` ՀՀ քաղաքներում ու շրջկենտրոններում։

Բանկը հնարավորություն է տալիս քաղաքացիներին ու կազմակերպություններին երկրի ցանկացած շրջանում իրականացնել բանկային ծառայություններ` հաշիվների բացում և սպասարկում, դրամական փոխանցումներ, կոմունալ և բյուջետային վարձավճարների, ավանդների ընդունում, բազմաբնույթ վարկերի, պլաստիկ քարտերի տրամադրում և այլն։

Պատկերասրահ

Ծանոթագրություններ 

Հայաստանի բանկեր
1923 հիմնադրումներ Հայաստանում